กลต.ชี้ประชัยเป็นกก.ไม่ได้ ระวังโพลีนยุ่ง
&nbsp;
19 ส.ค. 2554

โพสต์ทูเดย์ — ก.ล.ต. ย้ำประชัยขาดความน่าไว้วางใจเป็นกรรมการ TPIPL เตือนอาจส่งผลให้การทำธุรกรรมของบริษัทไม่สมบูรณ์
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า นายประชัย เลี่ยวไพรัตน์ มีลักษณะขาดความน่าไว้วางใจให้เป็นกรรมการและผู้บริหารของบริษัทที่ออกหลักทรัพย์และบริษัทจดทะเบียน เพราะอยู่ระหว่างถูกดำเนินคดีตามการกล่าวโทษของ ก.ล.ต. จึงเป็นผลให้นายประชัยต้องพ้นจากตำแหน่งกรรมการและผู้บริหารของบริษัท ทีพีไอ โพลีน (TPIPL)
สำหรับกรณีที่ TPIPL ยังคงให้นายประชัยดำรงตำแหน่งกรรมการ กรรมการบริหารและผู้บริหารบริษัทต่อไป จึงเป็นหน้าที่ความรับผิดชอบของคณะกรรมการ(บอร์ด) TPIPL ที่ต้องตระหนักว่า บรรดากิจการของบริษัทที่บอร์ดหรือบุคคลซึ่งได้รับมอบหมายจากบอร์ดได้กระทำไปในนามของบริษัท โดยมีกรรมการที่มีลักษณะที่ต้องพ้นจากตำแหน่งตามบทบัญญัติแห่งกฎหมาย อาจกระทบต่อความสมบูรณ์และความผูกพันต่อบริษัทได้
เมื่อวันที่ 13 ก.ค. นางอรพิน เลี่ยวไพรัตน์ กรรมการรองผู้จัดการใหญ่อาวุโส TPIPL แจ้งตลาดว่า ที่ประชุมคณะกรรมการเมื่อวันที่ 25 มิ.ย.ที่ผ่านมา มีมติว่านายประชัยยังคงเหมาะสมดำรงตำแหน่งกรรมการ บริหาร และผู้บริหารของบริษัทต่อไป เนื่องจากคดีกล่าวโทษของ ก.ล.ต. ยังไม่ถึงที่สุด และเห็นสมควรรอการพิจารณาถอนชื่อนายประชัยออกจากการเป็นกรรมการและผู้บริหารไว้ก่อน จนกว่าศาลจะตัดสินว่านายประชัยผิดตามข้อกล่าวหา